Tisħaq li kieku talbet lil Gili biex tħassar il-btala kien ikollha tħallsilha kull ma tilfet L-Awtorità tal-Ippjanar ikkonfermat li għamlet l-arranġamenti kollha neċessarji biex iġġib Malta lil Jacqueline Gili biex tkun tista’ tivvota dwar il-proġett tal-Grupp db f’Pembroke. Fi stqarrija, l-Awtorità tal-Ippjanar saħqet li ħallset total ta’ €8,750 biex Gili tkun tista’ tiġi Malta minn Sqallija biex tivvota. Ippubblikat ukoll l-irċevuta li turi dan. Saħqet li għamlet dan għax ma riditx li tqum il-kritika li qamet f’Awwissu tal-2016 meta kellha tittieħed deċiżjoni oħra dwar żvilupp li jinvolvi bini ogħli u membru tal-bord, minħabba raġunijiet mediċi, ma setax jattendi. “L-Awtorità tal-Ippjanar ħasset li l-proġett tas- City Centre kien importanti daqs proġetti oħra high-rise . Għal din ir-raġuni riedet tassigura li l-membri kollha jkunu preżenti għal-laqgħa pubblika,” tisħaq l-istqarrija. Insistiet li meta tħabbret id-data li fiha kellha tittieħed deċiżjoni, Gili infurmat lill-Awtorità li kienet se tkun imsiefra mal-familja tagħha u biex ma toħloqx inkonvenjent għaliha u ġġiegħla tħassar kollox u anke għax kieku ġara hekk kien se jkollha tħallsilha dak li tkun tilfet, l-Awtorità għażlet li tieħu ħsieb iġġib hi lil Gili minn Sqallija. Apparti minn hekk, l-Awtorità saħqet li l-iżviluppaturi ħalsu ‘l fuq minn €1.2 miljun bħala tariffa għall-applikazzjoni. L-ispejjeż għal-laqgħa tal-Ħamis ma qabżuż il-€25,000, fosthom minħabba l-kiri tas-sala, is- sound , is- securities , il-Pulizija u spejjeż oħra. Insistiet li l-ammont ma jabiżx l-ammont li jista’ jawtoriżża ċ-ċerpersin eżekuttiv u li ma kienx hemm bżonn permessi mill-Gvern. Kien is-sit Newsbook li lbieraħ żvela kif Gili, li hija Direttriċi fid-Dipartiment tal-Kuntratti fil-Ministeru għall-Finanzi, nġabet Malta minn Sqallija biex tivvota (ivvutat favur) u telqet lura għall-btala dakinhar stess filgħaxija. Aqra wkoll: 'Qatt qabel ma nġab membru tal-bord minn barra biex jivvota' - Vince Cassar